b'\n_START_ARTICLE_\nViljem Linhart\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini upravitelja Auerspergovih posestev v gradu Losensteinleitnu pri Steyru v Gornji Avstriji. Ljudsko \xc5\xa1olo je obiskoval v Ko\xc4\x8devju, gimnazijo pa v Novem mestu, kjer je leta 1866 maturiral. V letih 1866\xe2\x80\x931869 je na gra\xc5\xa1ki univerzi \xc5\xa1tudiral matematiko in prirodoslovje, pri\xc5\xa1el leta 1869 kot suplent na gimnazijo v Ljubljano, postal 1871 profesor na mo\xc5\xa1kem u\xc4\x8ditelji\xc5\xa1\xc4\x8du v Ljubljani ter 1894 de\xc5\xbeelni \xc5\xa1olski nadzornik za \xc5\xa0tajersko. Vmes je bil okrajni \xc5\xa1olski nadzornik za Ko\xc4\x8devje, 1893 za\xc4\x8dasni vodja ljubljanskega u\xc4\x8ditelji\xc5\xa1\xc4\x8da in se \xc5\xbeivahno udejstvoval pri organizaciji nem\xc5\xa1tva. V Ljubljani je organiziral Nemce na Kranjskem v ljubljansko podru\xc5\xbenico\xc2\xa0\xc2\xbbSchulvereina\xc2\xab, kateri je bil predsednik. Nem\xc5\xa1ko u\xc4\x8diteljstvo na Kranjskem je leta 1872 organiziral v dru\xc5\xa1tvu\xc2\xa0\xc2\xbbKrainischer Lehrerverein\xc2\xab\xc2\xa0in ustanovil glasilo Laibacher Schulzeitung (1873), v katerega je tudi sam dopisoval ter bil v letih 1891\xe2\x80\x931893 tudi urednik. Leta 1887 je ustanovil odbor za gradnjo nem\xc5\xa1kega dija\xc5\xa1kega doma v Ko\xc4\x8devju; v njegovo korist je ustanovil publikacijo Deutscher Kalender f\xc3\xbcr Krain u. d. K\xc3\xbcstenland.'